Jeg indrømmer det - jeg er dum og godtroende. Efter at have haft en elendig oplevelse prøvede jeg endnu engang et abonnement hos telenor.

Selvom første gang var en katastrofe - så overgår anden gang alligevel.

Mit første bekendtskab med telenor var for et par år siden. vi skulle have et abonnement til min kones mobiltelefon og faldt over telenor. vi tjekkede dækningen og det så fint ud. vi blev dog klogere. Det viste sig, at der stort set ikke var dækning indendørs i et lille bitte område lige præcist der hvor vi boede (vi taler en cirkel med en radius på 50 meter). Vi havde kun tjekket udendørsdækning der så perfekt ud, så vi havde ikke opdaget det. Da vi tog kontakt til telenor var der intet at gøre - vi var bundet i et halvt år til et abonnement uden dækning i vores lejlighed. 

Alligevel forsøgte vi os igen med telenor da vi skulle have mobilt bredbånd i vores nye hus. Vi oprettede et mobilt bredbåndsabonnement og fik et ekstra simkort gratis. 

På et senere tidspunkt opsagde vi abonnementet. Vi fortrød imidlertid, og ringede ind og aftalte at vi fortsatte – og fik at vide, at der ikke var nogen problemer.

Efter lidt tid opdagede vi at det ene simkort ikke virkede og kontaktede telenor igen. Vi fik derfor sendt et nyt simkort. Ingen yderligere forklaring.

Pludselig opdager vi, at vi betaler for to abonnementer. Det er ikke de vilkår der var aftalt, og prisen er slet ikke attraktivt, og derfor opsiger vi aftalen. Men det kan vi ikke! Telenors medarbejder, fortæller, at da vi fik det nye simkort oprettede vi et nyt abonnement, og derfor kan det først opsiges om et halv år. Det er jo helt ude i skoven - vi har på intet tidspunkt bedt om at få et nyt abonnement - vi har bare gjort opmærksom på, at det vi havde pludselig ikke fungerede, og derfor fik vi tilsendt et nyt simkort.

Men telenors medarbejder er ikke til at tale med. jeg sender derfor en mail, hvor jeg beskriver forløbet. Efterfølgende tænker jeg, at jeg jo kunne gøre opmærksom på, at vi jo ikke har underskrevet nogen ny abonnementsaftale, og skriver derfor en tillægsmail, hvor jeg lige nævner den problemstilling.

Ugen efter får jeg så et svar på min tillægsmail. en medarbejder skriver - helt uden at forholde sig til sagen - at vi har to abonnementer og det ene kan opsiges med 30 dages varsel, det andet med et halvt år. Han vedhæfter desuden den bekræftelse på aftalen vi fik tilsendt som dokumentation på at vi var informeret. sjovt nok kan man bare ikke læse af dokumentet at der er tale om et nyt abonnement, og der står intet sted, at der er ½ års opsigelsesvarsel. "Idiot" tænker jeg, og svarer tilbage at de venligst skal forholde sig til den sag jeg har beskrevet. Efterfølgende går jeg i gang med at skrive herinde. 

Efter 2 minutter kommer et nyt svar - denne gang på den første mail jeg sendte. Her skriver en anden medarbejder, at hun beklager jeg ikke var informeret ordentligt, og bindingsperioden er ophørt.

Det er jo hylende morsomt! to forskellige medarbejdere svarer på stort set samme mail - den ene nægter at ophæve bindingsperioden, den anden ophæver den. For ikke at nævne medarbejderen jeg talte med over telefonen, som også nægtede at ophave bindingen.

Ret skal være ret - jeg går ud fra at jeg nu slipper for bindingsperioden. men det har jo været en alt alt for lang historie, og jeg slipper kun fordi jeg var heldig at finde en af de få medarbejdere, der åbenbart tænker lidt selv, og ikke bare holder sig til en kundeservicepolitik, der helt klar må være tilrettelagt sådan, at man altid afviser henvendelser fra kunderne - uanset deres begrundelser. i håb om, at køre kunderne træt, så de bare betaler.

For øvrigt er dækningen på telenors net helt elendig. vi bor 20 meter fra en mast, men alligevel ryger vi konstant af 3g nettet. Samme problem når man går eller sidder i tog eller lignende. Jeg har tidligere haft TDC, 3, Telia, Oister m.m. - og altid har nettet været langt mere stabilt. I perioden vedr. første eksempel havde jeg selv 3 som teleselskab, og min dækning var altid markant bedre end min kones mobil med telenor. I sig selv er det en klar grund til aldrig at vælge telenor!